CELEX: 52016PC0644
Language: hu
Date: 2016-10-07
Title: Javaslat A TANÁCS VÉGREHAJTÁSI HATÁROZATA az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU határozat módosításáról

EURÓPAI BIZOTTSÁG
            Brüsszel, 2016.10.7.
            COM(2016) 644 final
            2016/0314(NLE)
            Javaslat
            A TANÁCS VÉGREHAJTÁSI HATÁROZATA
            az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU határozat módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               A javaslat indokai és céljai
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: a héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az ebben az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére, vagy egyes adócsalások és -kikerülések megelőzésére.
            
            
               A Bizottság által 2016. április 5-én iktatott levelében az Olasz Köztársaság felhatalmazást kért arra, hogy továbbra is héa alóli mentességet biztosíthasson a legfeljebb 65 000 EUR éves árbevétel alatti adóalanyok számára. A héairányelv 395. cikke (2) bekezdésének megfelelően a Bizottság 2016. június 21-én kelt levelében tájékoztatta a többi tagállamot az Olasz Köztársaság kérelméről. A Bizottság 2016. június 22-én kelt levelében értesítette az Olasz Köztársaságot arról, hogy birtokában van a kérelem elbírálásához szükséges valamennyi információnak.
            
            
               Összhang a szakpolitikai területen már meglévő rendelkezésekkel
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, többek között azt is, hogy adómentességet nyújtsanak az egy bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
            
            
               Ezt az intézkedést először a 67/228/EGK tanácsi irányelv
                  2
                14. cikke rendelkezéseivel összhangban vezették be. Azok a tagállamok azonban, amelyek nem használták ki az említett rendelkezés által nyújtott lehetőséget, később a 77/388/EGK irányelv
                  3
                24. cikke (2) bekezdésének b) pontja alapján – amely az átdolgozás után a héairányelv 285. cikkének első bekezdése – csak azoknak az adóalanyoknak nyújthattak héamentességet, amelyeknek éves árbevétele nem haladja meg az 5 000 EUR-t. Az Olasz Köztársaság nem használta ki a 67/228/EGK tanácsi irányelv 14. cikke által nyújtott lehetőséget.
            
            
               A nagyon alacsony éves árbevétellel rendelkező adóalanyok jelentős számára tekintettel az Olasz Köztársaság 2007-ben eltérést kért a kisvállalkozások héafizetési kötelezettségeinek egyszerűsítése és a nemzeti adóhatóság adóbeszedési tevékenységének megkönnyítése érdekében; az eltéréssel héamentességet kívánt nyújtani azoknak az adóalanyoknak, amelyek éves árbevétele nem haladja meg a 30 000 EUR-t. Ezt az eltérést a 2008/737/EK tanácsi határozat
                  4
                2010. december 31-ig jóváhagyta, hatályát pedig később a 2010/688/EU tanácsi határozat
                  5
                2013. december 31-ig, majd a 2013/678/EU tanácsi határozat
                  6
                2016. december 31-ig meghosszabbította, valamint e határozat az éves árbevétel héamentességi felső határát 65 000 EUR-ra emelte. Az Olasz Köztársaság most azt kérte, hogy ezt az adóalanyok számára választható intézkedést 2019. december 31-ig meghosszabbíthassa. Az Olasz Köztársaság azt is kérte a Bizottságtól, hogy vegye fontolóra az intézkedés 2022. december 31-ig történő meghosszabbítását. 
            
            
               Az Olasz Köztársaság által szolgáltatott információk alapján úgy tűnik, hogy az intézkedés hatása elhanyagolható lesz a végső fogyasztási fázisban történő adókivetésből származó adóbevételre.
            
            
               Az eltéréseket általában csak korlátozott időre engedélyezik, annak érdekében, hogy egy különleges intézkedés megfelelőségét és hatékonyságát meg lehessen ítélni. Továbbá a 2006/112/EK irányelvnek a kisvállalkozásokra vonatkozó különös szabályozást tartalmazó 281–294. cikke jelenleg felülvizsgálat tárgyát képezi. Ahogy az a héára vonatkozó cselekvési tervben
                  7
                is bejelentésre került, a Bizottság javaslata átfogó egyszerűsítési csomag formájában várhatóan 2017 végén kerül bemutatásra.
            
            
               Ennélfogva javasolt az eltérés legkorábban 2019. december 31-ig vagy egy olyan irányelv hatálybalépéséig történő meghosszabbítása, amely módosítja a 2006/112/EK irányelvnek a kisvállalkozásokra vonatkozó különös szabályozást érintő rendelkezéseit. A jelenleg zajló felülvizsgálatra tekintettel az eltérés 2022. december 31-ig történő meghosszabbítása nem vehető fontolóra. Továbbra is lehetővé kell tenni, hogy az adóalanyok az általános héaszabályozást válasszák.
            
            
               Összhang az Unió egyéb szakpolitikáival
            
            
               A kérelmezett eltérés összhangban áll a „Gondolkozz előbb kicsiben!” Európai kisvállalkozói intézkedéscsomag: „Small Business Act” című bizottsági közlemény
                  8
                célkitűzéseivel, amely arra kéri a tagállamokat, hogy a jogszabályok kidolgozása során vegyék figyelembe a kkv-k sajátosságait, és e célból egyszerűsítsék a meglévő szabályozási környezetet. Ezenkívül nem azonosítottak problémákat az intézkedés alkalmazása során, sem az intézkedés hatálya alá tartozó vállalkozások ellenőrzése során.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a szubszidiaritás elve nem alkalmazható.
               
            
         
         
            
               •Arányosság
            
            
               A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
            
            
               
                  Tekintettel az eltérés hatályának korlátozott mivoltára, a különös intézkedés arányban áll a kitűzött céllal, vagyis a kisvállalkozások héafizetési kötelezettségeinek egyszerűsítésével és a nemzeti adóhatóság adóbeszedési tevékenységének megkönnyítésével. 
               
            
            
               •A jogi aktus típusának megválasztása
            
            
               
                  Javasolt aktus: tanácsi végrehajtási határozat.
               
               
                  Más jogi aktus nem felelne meg a következők miatt:
               
               
                  a 2006/112/EK tanácsi irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
               
            
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               Nem releváns.
            
            
               •Szakértői vélemények összegyűjtése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               A határozat célja egy olyan egyszerűsítési intézkedés alkalmazásának folytatása, amely a 65 000 EUR éves árbevétel alatt működő vállalkozások számára héamentességet biztosít. Ez jelentős mértékben csökkenti a kkv-kra és az adóhatóságokra nehezedő adminisztratív terheket. Másrészről viszont kevesebb lenne a fizetendő héa. Azt is meg kell említeni, hogy az egyszerűsített rendszer fakultatív.
            
            
               Az eltérés szűk alkalmazási köre és időben korlátozott alkalmazása miatt a hatás mindenképpen korlátozott lesz.  
            
            
               4.KÖLTSÉGVETÉSI VONZATOK
            
            
               A javaslatnak nincsenek az uniós költségvetést érintő vonzatai, mert Olaszország az 1553/89/EGK, EURATOM tanácsi rendelet
                  9
                6. cikkének megfelelően végre fogja hajtani az ellentételezés kiszámítását.
            
            
               5.EGYÉB ELEMEK
            
            
               A javaslat hatályvesztésre vonatkozó rendelkezést tartalmaz.
            
         
         
            
               2016/0314 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  10
                és különösen annak 395. cikkére, 
            
            
               tekintettel az Európai Bizottság javaslatára,
            
            
               mivel:
            
            
               (1)A 2008/737/EK tanácsi határozat
                  11
                útján Olaszország engedélyt kapott arra, hogy eltérést alkalmazzon és 2010. december 31-ig adómentességet biztosítson azon adóalanyoknak, amelyek éves árbevétele nem haladja meg a 30 000 EUR-t. Ezt az eltérést a 2010/688/EU tanácsi határozat
                  12
                2013. december 31-ig, majd a 2013/678/EU tanácsi határozat
                  13
                2016. december 31-ig meghosszabbította, valamint e határozat az éves árbevétel mentességi felső határát 65 000 EUR-ra emelte.
            
            
               (2)A Bizottság által 2016. április 5-én iktatott levelében Olaszország engedélyt kért a 2006/112/EK irányelv 285. cikkétől eltérő intézkedésre, hogy továbbra is mentességet adhasson a 65 000 EUR éves árbevételt el nem érő adóalanyoknak. Ezen intézkedés révén az említett adóalanyok mentesülnének a hozzáadottérték-adó (héa) alól.
            
            
               (3)A Bizottság 2016. június 21-én kelt levelében tájékoztatta a többi tagállamot Olaszország kérelméről. A Bizottság 2016. június 22-én kelt levelében értesítette Olaszországot arról, hogy minden, a kérelem elbírálásához szükséges információ a rendelkezésére áll.
            
            
               (4)A 2006/112/EK irányelv XII. címe alapján a tagállamok már alkalmazhatnak különös szabályozást a kisvállalkozások tekintetében. Az Olaszország esetében alkalmazott, meghosszabbított hatályú intézkedés csak annyiban tér el a héairányelv 285. cikkétől, hogy az e szabályozás szerinti éves árbevételi felső határ meghaladja az 5 000 EUR-ban rögzített felső határt.
            
            
               (5)A kérelmezett eltérés összhangban áll a „Gondolkozz előbb kicsiben!” Európai kisvállalkozói intézkedéscsomag: „Small Business Act” című, 2008. június 25-i bizottsági közlemény
                  14
                célkitűzéseivel.
            
            
               (6)Mivel ez az eltérő intézkedés azt eredményezte, hogy csökkentek a kisebb vállalkozások héakötelezettségei, Olaszországot fel kell hatalmazni az intézkedés meghatározott ideig történő további alkalmazására. Továbbra is lehetővé kell tenni, hogy az adóalanyok az általános héaszabályozást válasszák.
            
            
               (7)Az eltéréseket általában csak korlátozott időre engedélyezik, annak érdekében, hogy egy különleges intézkedés megfelelőségét és hatékonyságát meg lehessen ítélni. Továbbá a 2006/112/EK irányelv 281–294. cikke – amely a kisvállalkozásokra vonatkozó különös szabályozást tartalmazza – felülvizsgálat tárgyát képezi. A kérelmezett eltérést ezért indokolt időben korlátozni, és hatályvesztésre vonatkozó rendelkezéssel ellátni.
            
            
               (8)Az Olaszország által nyújtott információkból kiderül, hogy a felső határ megemelésének elhanyagolható hatása lesz a végső fogyasztói szinten beszedett adóbevétel teljes összegére.
            
            
               (9)Az eltérés nincs hatással az Unió hozzáadottérték-adóból származó saját forrásaira,
            
            
               ELFOGADTA EZT A HATÁROZATOT: 
            
            
               1. cikk
            
         
         
            
               A 2013/678/EU határozat 2. cikke helyébe a következő szöveg lép: 
            
            
               „2. cikk
            
            
               Ez a határozat a róla szóló értesítés napján lép hatályba.
            
            
               E határozat rendelkezéseit 2017. január 1-jétől a 2006/112/EK irányelvnek a kisvállalkozásokra vonatkozó különös szabályozást érintő, a 281–294. cikkében foglalt rendelkezéseit módosító irányelv hatályba lépéséig, vagy – ha az a korábbi – 2019. december 31-ig kell alkalmazni.”
            
            
               2. cikk
            
            
               Ennek a határozatnak az Olasz Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 347., 2006.12.11., 1. o.
               
               
                  
                     (2)
                  A Tanács 1967. április 11-i második, 67/228/EGK irányelve a tagállamok forgalmi adóra vonatkozó jogszabályainak összehangolásáról – a közös hozzáadottértékadó-rendszer struktúrájáról és alkalmazási módjairól (HL 71., 1967.4.14., 1303. o.)
               
               
                  
                     (3)
                  A Tanács 1977. május 17-i hatodik, 77/388/EGK irányelve a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás (HL L 145., 1977.6.13., 1. o).
               
               
                  
                     (4)
                  A Tanács 2008. szeptember 15-i 2008/737/EK határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő intézkedés alkalmazására történő felhatalmazásáról (HL L 249., 2008.9.18., 13. o.)
               
               
                  
                     (5)
                  A Tanács 2010. október 15-i 2010/688/EU végrehajtási határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés további alkalmazására történő felhatalmazásáról (HL L 294., 2010.11.12., 12. o.)
               
               
                  
                     (6)
                  http://eur-lex.europa.eu/legal-content/HU/TXT/HTML/?uri=CELEX:52015PC0552&from=EN (HL L 316., 2013.11.27., 35. o.)
               
               
                  
                     (7)
                  A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről, Úton egy egységes uniós héaövezet felé – új döntések szükségeltetnek, Brüsszel, 2016.4.7., COM(2016)148 final.
               
               
                  
                     (8)
                  COM(2008) 394., 2008. június 25.
               
               
                  
                     (9)
                  A Tanács 1989. május 29-i 1553/89/EGK, EURATOM rendelete a a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.)
               
               
                  
                     (10)
                  HL L 347., 2006.12.11., 1. o.
               
               
                  
                     (11)
                  A Tanács 2008. szeptember 15-i 2008/737/EK határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő intézkedés alkalmazására történő felhatalmazásáról, (HL L 249., 2008.9.18., 13. o.) 
               
               
                  
                     (12)
                  A Tanács 2010. október 15-i 2010/688/EU végrehajtási határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés további alkalmazására történő felhatalmazásáról, HL L 294., (2010.11.12., 12. o.). 
               
               
                  
                     (13)
                  
                  
                     A Tanács 2013. november 15-i 2013/678/EU végrehajtási határozata az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról
                  
                  , HL L 316., 2013.11.27., 35. o.
               
               
                  
                     (14)
                  A Bizottság Közleménye a Tanácsnak, az Európai Parlamentnek, az Európai gazdasági és Szociális bizottságnak és a Régiók Bizottságának – „Gondolkozz előbb kicsiben!” Európai kisvállalkozói intézkedéscsomag: „Small Business Act”, Brüsszel, 2008.6.25., COM(2008)394 végleges.